In nomine Domini, amen. Universis presentes litteras inspecturis, officialis Autissiodorensis salutem in Domino. Proposuit in jure, coram nobis, Symonetus de Sancto- Amatore, clericus, perpetuus vicarius altaris Sancti-Alexandri in ecclesia Autissiodorensis, contra Johannem dictum le Veu, quod cum predecessores sui, nomine dicti altaris et beneficii ipsius altaris, essent et diu fuissent in possessione, vel quasi, percipiendi, levandi et habendi viginti solidos Turonenses annui redditus a possessoribus cujusdam quarterii vinee site retro Bercuyacum, juxta vineam relicte defuncti Clementis dicti Nanto, ex una parte, et juxta vineam Constantii Coustellarii ex altera; item cujusdam quarterii siti in loco qui dicitur Bonus-Panis juxta vineam Johannis Sutoris, et unius arpenti in dicto territorio siti, et possidendi haberent, et per consequens idem actor, dictus reus, quanquam dictas res tenuerit et possiderit per decem annos nuper preteritos, et adhuc teneat et possideat easdem in solutione dictorum viginti solidorum per dictos decem annos defecerit, sic dictum actorem possessione sua et quasi predicta indebite spoliando. Quare petiit et petit nomine vicarie sue predicte ad possessionem suam, vel quasi predictam restitui et reduci, et decem libras Turonenses per defectum solutionis pro predictis decem annis sibi reddi ac solvi ab eodem, et ipsum ad hoc necnon ad reddendum et solvendum eidem dictos viginti solidos, anno quolibet in futurum, sibi per nos sententialiter condempnari et compelli, causis et rationibus antedictis. Jus et nostrum officium implorando in hiis omnibus in quibus esset implorandum, salvo sibi juris beneficio in omnibus, addendi, etc., potestatem de expensis suis, etc., nec astringens, etc. Ad quem litem contestando, respondit dictus reus, quod revera predecessores dicti actoris diu fuerant in possessione percipiendi et habendi, annis singulis, dictos viginti solidos Turonenses annuatim a possessoribus rerum predictarum, et quod res predictas tenuerat et possederat per dictum tempus, et adhuc tenet et possidet easdem, et in solutione dicte pensionis defecerat per tempus predictum, dicens tamen ad sui defensionem, ac proponens quod ad solutionem dictorum viginti solidorum super res predictas assessorum minime tenebatur, pro eo quod Guillelmus de Rampillione, clericus, quondam vicarius dicte vicarie, de assensu et voluntate defuncti magistri Milonis, quondam succentoris Autissiodorensis et patroni dicte vicarie, eidem Johanni reo dictos viginti solidos annui redditus vendidit pro duodecim libris turonensibus, de quibus eisdem Guillelmo et patrono extitit plenarie satisfactum. Ad quod respondit dictus actor, quod si dictus Guillelmus, autoritate predicta dictos viginti solidos annui redditus ipsi reo vendidit, dicta venditio non valuit cum facta fuerit sine autoritate prelati, et sine interpositione decreti, que omnia requiruntur antequam res ecclesiastice possit vendi. Lite igitur super premissis legitime contestata, rationibus hinc inde propositis, auditis, tandem die martis post festum B. Hilarii coram nobis assignata dictis partibus, ad diffiniendum et ad procedendum super premissis ulterius, ut jus esset, predictis partibus coram nobis in judicio comparentibus, et diffinitivam sententiam sibi fieri a nobis cum instantia super premissis poscentibus, nos, visis actis dicte cause diligenter et inspectis, consideratis omnibus..... de facto movere poterant et debebant, Deum solum, pre oculis habentes, de bono et jurisperitorum consilio..... dum in futurum quandiu predictas res tenuerit, predictum annuum redditum seu pensionem viginti..... quo super reducendo et restituendo eundem actorem ad possessionem suam, vel quasi..... edditum ipsum super res predictas ab ipso reo in scriptis duximus sententialiter condemp... nimen sigillum curie Autissiodorensis presentibus litteris duximus apponendum. Datum et actum anno Domini millesimo trecentesimo, die martis predicta post festum B. Hilarii. Constat de possessione Hilarii.